Urmareste Modifică dimensiunea fontului: Play

Bucureşti, 1 feb /Agerpres/ - Secretarul de stat Florin-Daniel Şandru, coordonator al Departamentului Centenar din cadrul Guvernului, a anunţat, miercuri, că demisionează din funcţie, din cauza adoptării de către Executiv a OUG privind modificarea Codurilor penale.



Cererea de demisie, începând cu data de 2 februarie, a fost înregistrată, miercuri, la Cabinetul premierului Sorin Grindeanu.



"Menţionez faptul că recurg la acest gest de onoare întrucât, din poziţia pe care o deţineţi, aţi transformat serviciul public într-un serviciu dedicat intereselor personale ale unor politicieni cu probleme de natură penală, prin adoptarea de către Guvernul României a OUG privind modificarea Codurilor penale, ceea ce contravine flagrant principiilor în care cred, fidele democraţiei şi statului de drept", spune Şandru în documentul citat, pe care l-a publicat pe contul său de Facebook.



Florin-Daniel Şandru a fost numit în funcţia de coordonator al Departamentului Centenar printr-o decizie a fostului premier Dacian Cioloş. AGERPRES/(AS - autor: Mădălina Cerban, editor: Claudia Stănescu)